钦定古今图书集成/方舆汇编/边裔典/第033卷 > 宋
## 钦定古今图书集成/方舆汇编/边裔典/第033卷 > 宋

### 武帝永初二年诏倭国赐除授

按《宋书武帝本纪》，不载。按《倭国传》，倭国在高丽东
南大海中，世修贡职。高祖永初二年诏曰：“倭赞万里
修贡，远诚宜甄，可赐除授。”

### 文帝元嘉二年倭国遣使入贡诏授大将军

按《宋书文帝本纪》，不载。按《倭国传》：“太祖元嘉二年，
赞又遣司马曹达奉表献方物。赞死，弟珍立，遣使贡
献，自称使持节都督倭百济新罗任那秦韩慕韩六
国诸军事、安东大将军、倭国王，表求除正，诏除安东
将军、倭国王。珍又求除正倭隋等十三人平西征虏、
冠军、辅国将军号，诏并听。”

元嘉七年，倭国王遣使献方物。

按：《宋书文帝本纪》云云。

元嘉十五年，以倭国王珍为安东将军。是岁，遣使献
方物。

按：《宋书文帝本纪》云云。

元嘉二十年，倭国遣使献方物。

按《宋书文帝本纪》云云。按《倭国传》。“二十年。倭国王
济遣使奉献。复以为安东将军倭国王。”

元嘉二十八年，安东将军倭王倭济进号“安东大将
军。”

按《宋书文帝本纪》云云。按《倭国传》，“二十八年，加使
持节都督倭新罗任那加罗秦韩慕韩六国诸军事，
安东将军如故，并除所上二十三人军郡济死，世子
兴遣使贡献。”

### 孝武帝大明四年倭国遣使献方物

按：《宋书孝武帝本纪》云云。

大明六年以倭王世子兴为安东将军。

按《宋书孝武帝本纪》云云，按《倭国传》，世祖大明六
年诏曰：“倭王世子兴，奕世载忠，作藩外海，禀化宁境，
恭修贡职，新嗣边业，宜授爵号，可安东将军倭国王。
兴死，弟武立，自称使持节都督倭百济新罗任那加
罗秦韩慕韩七国诸军事、安东大将军倭国王。”

### 顺帝昇明元年倭国遣使献方物

按：《宋书顺帝本纪》云云。

昇明二年，倭国王武遣使献方物，以武为安东大将
军。

按《宋书顺帝本纪》云云。按《倭国传》。顺帝昇明二年。
武遣使上表曰：“封国偏远。作藩于外。自昔祖”躬擐
甲胄，跋涉山川，不遑宁处。东征毛人五十五国，西服
众夷六十六国，渡平海北九十五国，王道融泰，廓土
遐畿，累叶朝宗，不愆于岁。臣虽下愚，忝嗣先绪，驱率
所统，归崇天极，道遥百济，装治船舫，而句丽无道图，
欲见吞，掠抄边隶，虔刘不已，每致稽滞，以失良风。虽
曰进路，或通或不，臣亡考济，实忿寇仇，壅塞天“路，控
弦百万，义声感激，方欲大举，奄丧父兄，使垂成之功，
不获一篑。居在谅暗，不动兵甲，是以偃息未捷。至今
欲练甲治兵，申父兄之志，义士虎贲，文武效功，白刃
交前，亦所不顾。若以帝德覆载，摧此彊敌，克靖方难，
无替前功。窃自假开府仪同三司，其馀咸假授，以劝
忠节。”诏除武使持节、都督《倭新罗》·《任那》《加罗》《秦·韩·慕
韩》六国诸军事、“安东大将军、倭王。”